14.7.2023.
LV
Eiropas Savienības Oficiālais Vēstnesis
L 179/87
(200) Ja uzņēmumam, kam noteiktas zemākas individuālās maksājuma likmes, pēc attiecīgo pasākumu noteikšanas būtiski pieaug eksporta apjoms, šādu apjoma pieaugumu pašu par sevi var uzskatīt par tirdzniecības modeļa pārmaiņām, ko izraisījusi pasākumu noteikšana, pamatregulas 13. panta 1. punkta nozīmē.
Tādos apstākļos un tad, ja ir ievēroti nosacījumi, var tikt sākta pretapiešanas izmeklēšana.
Šajā izmeklēšanā cita starpā var pārbaudīt vajadzību atcelt individuālo(-ās) maksājuma likmi(-es) un tā vietā uzlikt valsts mēroga maksājumu.
(201) Individuālās uzņēmumu antidempinga maksājuma likmes, kas noteiktas šajā regulā, ir piemērojamas tikai tā Ķīnas Tautas Republikas izcelsmes pārskatāmā izstrādājuma importam, ko ražojuši nosauktie tiesību subjekti.
Uz tā pārskatāmā izstrādājuma importu, kuru ražojis kāds cits, šīs regulas rezolutīvajā daļā konkrēti neminēts uzņēmums, arī subjekti, kas ir saistīti ar konkrēti minētajiem subjektiem, būtu jāattiecina maksājuma likme, kas piemērojama “visiem pārējiem uzņēmumiem”.
Uz to nebūtu jāattiecina individuālās antidempinga maksājuma likmes.
(202) Ja uzņēmums pēc tam maina savu nosaukumu, tas var pieprasīt, lai tam piemērotu minēto individuālo antidempinga maksājuma likmi.
Šāds pieprasījums ir jāadresē Komisijai (57).
Pieprasījumā ir jāietver visa attiecīgā informācija, kas ļauj pierādīt, ka šāda maiņa neietekmē uzņēmuma tiesības izmantot tam piemērojamo maksājuma likmi.
Ja uzņēmuma nosaukuma maiņa neietekmē tā tiesības izmantot tam piemērojamo maksājuma likmi, Eiropas Savienības Oficiālajā Vēstnesī publicē regulu par nosaukuma maiņu.
(203) Visas ieinteresētās personas tika informētas par būtiskajiem faktiem un apsvērumiem, uz kuru pamata bija paredzēts ieteikt spēkā esošos pasākumus saglabāt.
Pēc minētās informācijas izpaušanas šīm personām arī tika dots laiks iebildumu paušanai.
Nelielie labojumi, kas bija jāveic Savienības ražošanas nozares datos, jau ir aplūkoti šajā regulā; nekādas citas piezīmes netika saņemtas.
(204) Saskaņā ar Eiropas Parlamenta un Padomes Regulas (ES, Euratom) 2018/1046 (58) 109. pantu, ja atbilstoši Eiropas Savienības Tiesas spriedumam ir jāatmaksā kāda summa, maksājamajai procentu likmei vajadzētu būt tai likmei, ko Eiropas Centrālā banka piemēro savām galvenajām refinansēšanas operācijām un kas publicēta Eiropas Savienības Oficiālā Vēstneša C sērijā katra mēneša pirmajā kalendārajā dienā.
(205) Šajā regulā paredzētie pasākumi ir saskaņā ar atzinumu, ko sniegusi Komiteja, kura izveidota ar Regulas (ES) 2016/1036 15. panta 1. punktu,
IR PIEŅĒMUSI ŠO REGULU.
1. pants
1.
Tiek noteikts galīgais antidempinga maksājums šādu Ķīnas Tautas Republikas izcelsmes izstrādājumu importam: cirstās stikla šķiedras šķipsnas, kuru garums nepārsniedz 50 mm, stikla šķiedras grīstes, izņemot tādas stikla šķiedras grīstes, kas ir impregnētas un pārklātas un kam karsēšanas zudumi pārsniedz 3 % (noteikts pēc ISO standarta 1887), un no stikla šķiedras pavedieniem izgatavotas mašas (izņemot mašas no stikla vates), ko pašlaik klasificē ar KN kodiem 7019 11 00, ex 7019 12 00 (Taric kodi 7019 12 00 22, 7019 12 00 25, 7019 12 00 26, 7019 12 00 39) un 7019 14 00 un 7019 15 00 (59).
(57) European Commission, Directorate-General for Trade, Directorate G, Rue de la Loi 170, 1040 Brussels, Belgium.
(58) Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr.
1296/2013, (ES) Nr. 1301/2013, (ES) Nr. 1303/2013, (ES) Nr.
1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
(59) No 2022. gada 1. janvāra mašu klasifikācijas KN kodi ir mainīti no 7019 31 00 uz 7019 14 00 un 7019 15 00.
Līdz 2021. gada 31. decembrim piemērojamie Taric kodi bija 7019 31 00 10 un 7019 31 00 90.
No 2022. gada 1. janvāra tos aizstāj ar Taric kodiem 7019 14 00 10, 7019 14 00 90, 7019 15 00 10 un 7019 15 00 90.